### Beslutningstema

Det skal i denne sag besluttes, om forvaltningen aktivt skal søge at igangsætte et strategisk samarbejde for placering af radarmaster i forbindelse med VE-anlæg.

### Sagsfremstilling

I forbindelse med sagsbehandlingen af VE-projekterne er forvaltningen blevet opmærksom på behovet for separate radarmaster til styring af luftfartsafmærkning på vindmøller. Radarmasterne er et anderledes teknisk anlæg i forhold til vindmøller og solceller, som det også af visuelle årsager vil være hensigtsmæssigt at begrænse antallet af. Ved forespørgsel hos en producent af radarmaster er det afklaret, at én strategisk placeret radar sandsynligvis vil kunne dække alle de politisk prioriterede vindmølleprojekter i kommunen.

Forvaltningen er ikke bekendt med en koordineret indsats imellem projektudviklerne. Forvaltningen anmoder derfor om tilsagn til at igangsætte en proces for et strategisk samarbejde. Det forventes, at opstillere af vindmøller har en økonomisk interesse i at deltage, og der forventes derfor at være god tilslutning til samarbejdet.

Af nedenstående fremgår et forslag til proces og struktur for samarbejdet:

* Tønder Kommune inviterer til en arbejdsgruppe bestående af repræsentanter fra alle prioriterede projekter, som inkluderer vindmøller
* Tønder Kommunens forvaltning faciliterer et opstartsmøde
* Tønder Kommunens forvaltning vil til opstartsmødet og ved efterfølgende behov bidrage med faglige input til planlægningsmæssige forhold. Derved fremmes en hurtig afklaring om mulige løsninger.
* Tønder Kommune bidrager ikke til økonomi for undersøgelser og rådgivning omkring teknisk løsning
* Tønder Kommune involverer sig ikke i ejerskabsmodel og økonomi for etablering af radarmaster

### Økonomi

Økonomien til analyser, planlægning og anlæg påhviler projektudviklerne, hvorimod kommunen vil lægge ressourcer til for at facilitere processen for en fælles løsning.

### Indstilling Fagchefen for Plan og Udvikling indstiller,

|  |  |
| --- | --- |
| at | forvaltningen igangsætter et strategisk samarbejde for placering af radarmaster i forbindelse med VE-anlæg. |

### Beslutning

Indstillingen godkendt.